Treinwaens vat vlam in JohannesburgFoto: ANA Skade van miljoene rande is aangerig nadat twee treinwaens Dinsdagaand in Johannesburg in ŉ brand verwoes is. Die Gautengse departement van paaie en vervoer het in ŉ verklaring gesê die trein het tussen Randfontein en Johannesburg gereis toe die brand omstreeks 18:10 tussen die Bosmont- en Maraisburgstasie ontstaan het. “Twee treinwaens is heeltemal uitgebrand weens ŉ foutiewe kabel wat ŉ vonk veroorsaak het. Die geraamde koste van die skade is R4,5 miljoen.” Volgens die departement is niemand in die voorval beseer nie en kon al die pendelaars aan boord die trein betyds ontruim word. Owerhede was Dinsdagaand besig om die toneel op te ruim. “Die Metrorail-bestuur vra innig om verskoning vir die ongerief wat veroorsaak is en verseker pendelaars dat hul veiligheid steeds die prioriteit bly binne die treindiens se bedryfsomgewing.”